Ajam Abed is gebore in die klein Indiese nedersetting Rander, maar hy het sy geboorteland op 13-jarige ouderdom verlaat en in 1886 in Durban aangekom. Hy het die binneland ingetrek en hom gevestig op Mafeking, waar hy vir 'n Indiese handelaar gewerk het.
De la Rey was een van dié klante en so tussen die inkopies en praatjies deur is die fondament vir 'n goeie vriendskap gelê. So goed dat De la Rey Abed genooi het om 'n algemene handelaarswinkel op Lichtenburg oop te maak.
Abed het nie op hom laat wag nie en in 1892 het hy sy intrek in 'n huis net agter die winkel op De la Rey se grond in Mellvillestraat, die hoofstraat van Lichtenburg, geneem. Die twee het reg langs mekaar gebly. Abed waar die Absa-gebou vandag staan en De la Rey waar daar nou 'n kafee is. Oorkant die straat is die stadsaal en kultuurhistoriese museum op die hedendaagse Generaal De la Rey-plein, waar 'n reusagtige standbeeld van dié ou Boereheld in 1965 deur die destydse staatspresident adv. C.R. Swart onthul is (kyk foto en berig op bl. I.)
Dít en 'n ererol vir die Trekkers wat na dié gebied getrek het, en nóg 'n gedenkteken vir die Boere wat in die Anglo-Boereoorlog gesterf het, en nóg 'n gedenkteken, `` 'n Pêrel van groot waarde, Afrikaans'', maar nie 'n woord oor Abed nie.
Maar Abed was 'n held uit eie reg. Toe die oorlog sy loop neem en dit duidelik begin word dat die Britte die Boerevroue en -kinders in groot getalle in haglike omstandighede in die konsentrasiekampe aanhou, het Abed nie vergeet wie sy vriende is nie. Maar meer nog, hy het self ondervinding gehad van Britse kolonialisme en besetting, daarom het hy die Boere se stryd ook goed verstaan en ondersteun.
Hy het sonder versuim De la Rey se vrou en kinders versteek, want die Britte was toe al lank op soek na hulle. Abed se vrou en kinders is veiligheidshalwe reeds aan die begin van die oorlog na Indië weggestuur. In die oorlogtyd het hy en sy werkers in die huis agter die winkel gebly.
Bedags moes De la Rey se familie onder in die kelder van die huis wegkruip, maar snags, wanneer dit veiliger was, kon hulle in die huis rondbeweeg. Die Britte het 'n paar keer kom klop, maar Abed wou hulle nie inlaat nie. ``Daar's vroue in die huis,'' sou hy die Britte meedeel.
Weens hul ondervinding in Indië en hul begrip vir die Moslemse geloof, het die Britte geweet jy gaan staan nie en lol om in 'n Moslem se huis in te gaan as daar 'n vrou is nie. Mans en veral vreemdelinge is in daardie jare nie in Moslemhuise toegelaat as daar vroue was nie en basta.
Abed het geweet wat die straf vir verraad was, maar hy sou ook nie sy vriende in die steek laat nie.
Hy het nie eens twee keer gedink nie: ``Goed. Vat wat jy nodig het, maar jy sal die slot moet breek, ek maak nie die deur vir jou oop nie.''
Met die oorlog iets van die verlede, en soos die lewe weer sy normale gang begin gaan, bou Abed 'n tweede winkel op die dorp. 'n Hout-en-sinkgebou in Gerrit Maritzstraat. Abed laat sy groter personeel in die huis agter die eerste winkel bly en hy en sy familie betrek die huis agter die tweede winkel, waar die meeste van sy kinders gebore is